Hoba-meteoriet - Wikipedia
Die Hoba-meteoriet in Grootfontein.
Die Hoba-meteoriet is bekend as die grootste meteoriet wat ooit gevind is. Dit lê op die plaas Hoba-Wes, 19km van Grootfontein in Namibië.
Hierdie meteoriet is in die twintigerjare van die 20ste eeu gevind deur J. H. Brits, die destydse eienaar van die plaas Hoba. Dr. W.J. Luyten het in 1929 die eerste wetenskaplike beskrywing van hierdie meteoriet gegee. Dit is nagenoeg reghoekig in vorm, die bokant is 2.70m by 3m en is plat. Aan die een punt is dit 80cm en aan die ander 1.20m dik. Kenners aanvaar dat die onderkant ook plat is.
Geoloë is van mening dat hierdie meteoriet so ‘n 30 000 jaar gelede die aarde getref het. Sedertdien het die omliggende landskap baie verander en is dit onduidelik hoe diep dit met sy val die aarde binnegedring het.
Skattings van die gewig loop uiteen van 55 tot selfs 80 ton. Die meteoriet bestaan uit 82% yster, ‘n 16% nikkel en dan is daar spore van kobalt, koper, chroom en ander minder bekende minerale. Sterrekundiges meen dat dit dalk deel van die son kon gevorm het.
In 1955 is die meteoriet tot nasionale gedenkwaardigheid verklaar.
Afrikaanse Kinderensiklopedie, deel 8. Kaap